****

***News***

**ข่าว**

 **ทำเนียบรัฐบาล Government House Press Release**

http://www.thaigov.go.th

 วันนี้ (13 มิถุนายน 2560) เวลา 09.00 น. ณ ห้องประชุม 501 ตึกบัญชาการ 1 ทำเนียบรัฐบาล

พลเอก ประยุทธ์ จันทร์โอชา นายกรัฐมนตรี เป็นประธานการประชุมคณะรัฐมนตรี

​ ภายหลังเสร็จสิ้นการประชุม พลโท สรรเสริญ แก้วกำเนิด โฆษกประจำสำนักนายกรัฐมนตรี ได้แถลงผลการประชุมคณะรัฐมนตรี ซึ่งสรุปสาระสำคัญดังนี้

|  |
| --- |
| **กฎหมาย** |

 1. เรื่อง ร่างพระราชกฤษฎีกาออกตามความในประมวลรัษฎากร ว่าด้วยการยกเว้น รัษฎากร (ฉบับที่ ..) พ.ศ. .... เพื่อขยายผลในการส่งเสริมให้บุคคลธรรมดา ประกอบธุรกิจในรูปของนิติบุคคล

 2. เรื่อง ร่างกฎกระทรวงกำหนดหลักเกณฑ์ วิธีการ และเงื่อนไขเกี่ยวกับการประกัน

 พ.ศ. ....

 3. เรื่อง ร่างกฎกระทรวงออกตามความในพระราชบัญญัติควบคุมน้ำมันเชื้อเพลิง

 พ.ศ. 2542 รวม 3 ฉบับ

 4. เรื่อง การปรับปรุงแก้ไขกฎกระทรวงที่เกี่ยวข้องกับการจัดตั้งและเปลี่ยนประเภท สถาบันอุดมศึกษาเอกชน จำนวน 2 ฉบับ

|  |
| --- |
| **เศรษฐกิจ- สังคม** |

 5. เรื่อง ขออนุมัติปรับแผนการดำเนินโครงการป้องกันกำจัดศัตรูมะพร้าว (หนอนหัวดำ) ด้วยวิธีผสมผสานแบบครอบคุลมพื้นที่ โดยการมีส่วนร่วมอย่างยั่งยืน

 6. เรื่อง โครงการจัดตั้งบริษัท โครงข่ายบรอดแบนด์แห่งชาติ จำกัด (National Broadband Network : NBN Co) และโครงการจัดตั้งบริษัท โครงข่ายระหว่าง ประเทศและศูนย์ข้อมูลอินเทอร์เน็ต จำกัด (Neutral Gateway & Data Center: NGDC Co) ของบริษัท ทีโอที จำกัด (มหาชน) และบริษัท กสท โทรคมนาคม จำกัด (มหาชน)

 7. เรื่อง การเยียวยาด้านการเงินตามหลักมนุษยธรรมให้แก่ผู้ได้รับผลกระทบจากเหตุการณ์ ความรุนแรงทางการเมือง ปี 2556-2557 เพิ่มเติม

 8. เรื่อง การให้ความช่วยเหลือเงินดำรงชีพแก่ผู้ได้รับผลกระทบจากเหตุการณ์

 14 ตุลาคม 2516

 9. เรื่อง โครงการสำรวจข้อมูลผู้มีรายได้น้อย

 10. เรื่อง สรุปมติการประชุมคณะกรรมการนโยบายยางธรรมชาติ ครั้งที่ 1/2560

|  |
| --- |
| **ต่างประเทศ** |

  11. เรื่อง ขอความเห็นชอบต่อร่างบันทึกผลการประชุมคณะกรรมาธิการร่วมเพื่อความ ร่วมมือทวิภาคีไทย – คาซัคสถาน ครั้งที่ 3

 12. เรื่อง ขออนุมัติร่างความตกลงระหว่างรัฐบาลแห่งราชอาณาจักรไทยกับรัฐบาลแห่ง สาธารณรัฐคาซัคสถานว่าด้วยการยกเว้นการตรวจลงตราสำหรับผู้ถือหนังสือ เดินทางทูตและหนังสือเดินทางพิเศษ/หนังสือเดินทางราชการ

|  |
| --- |
| **แต่งตั้ง** |

 13. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับ ทรงคุณวุฒิ (กระทรวงการคลัง)

 14. เรื่อง รัฐบาลจอร์เจียเสนอขอแต่งตั้งเอกอัครราชทูตวิสามัญผู้มีอำนาจเต็มแห่งจอร์เจีย ประจำประเทศไทย (กระทรวงการต่างประเทศ)

 15. เรื่อง รัฐบาลสาธารณรัฐคาซัคสถานเสนอขอแต่งตั้งเอกอัครราชทูตวิสามัญผู้มีอำนาจเต็ม แห่งสาธารณรัฐคาซัคสถานประจำประเทศไทย (กระทรวงการต่างประเทศ)

 16. เรื่อง รัฐบาลสาธารณรัฐเอสโตเนียเสนอขอแต่งตั้งเอกอัครราชทูตวิสามัญผู้มีอำนาจเต็ม แห่งสาธารณรัฐเอสโตเนียประจำประเทศไทย (กระทรวงการต่างประเทศ)

 17. เรื่อง การแต่งตั้งผู้มีอำนาจ (Designated Authority) สำหรับกองทุน Green Climate Fund ของประเทศไทย

 18. เรื่อง การแต่งตั้งโฆษกประจำรองนายกรัฐมนตรี

 19. เรื่อง การแต่งตั้งข้าราชการพลเรือนสามัญ (กระทรวงการต่างประเทศ)

 20. เรื่อง การแต่งตั้งข้าราชการพลเรือนสามัญประเภทบริหารระดับสูง (กระทรวงคมนาคม)

 21. เรื่อง การแต่งตั้งข้าราชการให้ดำรงตำแหน่งประเภทบริหารระดับสูง (กระทรวงศึกษาธิการ)

\*\*\*\*\*\*\*\*\*\*\*\*\*\*\*\*\*\*

สำนักโฆษก สำนักเลขาธิการนายกรัฐมนตรี โทร. 0 2288-4396

**สำนักโฆษก สำนักเลขาธิการนายกรัฐมนตรี โทรศัพท์ 0-2288-4000 ต่อ 4880 หรือ 4396 โทรสาร 0-2288-4000 ต่อ 4880**

[www.thaigov.go.th](http://www.thaigov.go.th) 🟔facebook.com/thaikufah🟔 twitter.com/thaikhufah

|  |
| --- |
| **กฎหมาย** |

**1. เรื่อง ร่างพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ ..) พ.ศ. .... เพื่อขยายผลในการส่งเสริมให้บุคคลธรรมดาประกอบธุรกิจในรูปของนิติบุคคล**

  คณะรัฐมนตรีมีมติอนุมัติหลักการร่างพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ ..) พ.ศ. .... เพื่อขยายผลในการส่งเสริมให้บุคคลธรรมดาประกอบธุรกิจในรูปของ นิติบุคคล ตามที่กระทรวงการคลัง (กค.) เสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้

**สาระสำคัญของร่างพระราชกฤษฎีกา**

          กำหนดให้ยกเว้นภาษีให้แก่ห้างหุ้นส่วนสามัญหรือคณะบุคคลที่มิใช่นิติบุคคลสำหรับเงินได้ที่ได้รับจากการโอนทรัพย์สิน ให้แก่นิติบุคคลที่ตั้งขึ้นใหม่ โดยได้รับค่าตอบแทนเป็นหุ้นส่วนสามัญของนิติบุคคลนั้น ทั้งนี้ เฉพาะการโอนทรัพย์สินและการจดทะเบียนและจัดตั้งนิติบุคคลที่ได้กระทำตั้งแต่วันที่ 10 สิงหาคม 2559 ถึง วันที่ 31 ธันวาคม 2560 เพื่อส่งเสิรมให้ห้างหุ้นส่วนสามัญ หรือคณะบุคคลที่มิใช่นิติบุคคลประกอบธุรกิจในรูปของ นิติบุคคล

**2. เรื่อง ร่างกฎกระทรวงกำหนดหลักเกณฑ์ วิธีการ และเงื่อนไขเกี่ยวกับการประกัน พ.ศ. ....**

 คณะรัฐมนตรีมีมติอนุมัติหลักการร่างกฎกระทรวงกำหนดหลักเกณฑ์ วิธีการ และเงื่อนไขเกี่ยวกับการประกัน พ.ศ. ....ตามที่กระทรวงคมนาคม (คค.) เสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้

 **สาระสำคัญของร่างกฎกระทรวง**

 กำหนดหลักเกณฑ์ วิธีการ และเงื่อนไขเกี่ยวกับการประกันความรับผิดของผู้ขนส่งอันเกิดจาก การดำเนินการรับขนทางอากาศ ดังนี้

 1. กำหนดให้ผู้ขนส่งต้องจัดให้มีการประกัน โดยอาจเป็นชนิดใดชนิดหนึ่งระหว่างสัญญา

ประกันภัยความรับผิดและการวางหลักประกันในรูปแบบอื่นตามที่ผู้อำนวยการสำนักงานการบินพลเรือนแห่ง ประเทศไทยประกาศกำหนด

 2. กำหนดให้ผู้ขนส่งต้องจัดให้มีกรมธรรม์ประกันภัยความรับผิดชอบในความเสียหายที่เกิดขึ้น

แก่คนโดยสาร สัมภาระ และของอันเกิดจากการรับขนทางอากาศ

 3. กำหนดเกี่ยวกับจำนวนเงินซึ่งเอาประกันภัยเพื่อคุ้มครองความรับผิดตามสัญญารับขน ในความเสียหายที่เกิดขึ้นแก่คนโดยสาร สัมภาระ และของ

 4. กำหนดเวลาในการยื่นแสดงหลักฐานการจัดทำสัญญาประกันภัยความรับผิดต่อผู้อำนวยการ

สำนักงานการบินพลเรือนแห่งประเทศไทยของผู้ขนส่ง

 5. กำหนดให้ผู้ขนส่งมีหน้าที่แจ้งเป็นหนังสือให้ผู้อำนวยการสำนักงานการบินพลเรือนแห่ง ประเทศไทยทราบ ในกรณีที่มีการปรับปรุง แก้ไข หรือเพิ่มเติมสัญญาประกันภัยความรับผิดในส่วนที่เกี่ยวกับจำนวนวงเงินความรับผิด หรือยกเลิกสัญญาประกันภัยเดิม

 6. กำหนดให้ผู้ขนส่งดำเนินการขอต่ออายุการประกันภัยและยื่นแสดงหลักฐานการขอต่ออายุ การประกันภัยต่อผู้อำนวยการสำนักงานการบินพลเรือนแห่งประเทศไทย ก่อนที่สัญญาประกันภัยความรับผิดจะสิ้นอายุ

 7. กำหนดให้ผู้ขนส่งต้องเพิ่มวงเงินการประกันให้เท่ากับจำนวนเงินซึ่งเอาประกันภัยที่กำหนดใน

กฎกระทรวงนี้ หากมีการบังคับการประกันหรือบังคับตามสัญญาประกันภัย ในระหว่างการประกอบกิจการค้าขาย

ในการเดินอากาศหรือให้บริการตามความตกลงว่าด้วยบริการเดินอากาศ จนทำให้จำนวนเงินซึ่งเอาประกันภัยลดลง

ต่ำกว่าที่กำหนดไว้

 8. กำหนดบทเฉพาะกาลให้ผู้ขนส่งที่ประกอบกิจการค้าขายในการเดินอากาศหรือให้บริการตาม

ความตกลงว่าด้วยบริการเดินอากาศอยู่ก่อนวันที่กฎกระทรวงนี้ใช้บังคับจะต้องดำเนินการจัดทำสัญญาประกันภัยและยื่นแสดงหลักฐานการจัดทำสัญญาประกันภัยความรับผิดชอบต่อผู้อำนวยการสำนักงานการบินพลเรือน แห่งประเทศไทยภายในเก้าสิบวันนับแต่วันที่กฎกระทรวงนี้มีผลใช้บังคับ

**3. เรื่อง ร่างกฎกระทรวงออกตามความในพระราชบัญญัติควบคุมน้ำมันเชื้อเพลิง พ.ศ. 2542 รวม 3 ฉบับ**

 คณะรัฐมนตรีมีมติเห็นชอบร่างกฎกระทรวงการซ่อมบำรุงถังเก็บน้ำมันและถังขนส่งน้ำมัน พ.ศ. .... ร่างกฎกระทรวงสถานที่เก็บรักษาน้ำมันเชื้อเพลิง (ฉบับที่ ..) พ.ศ. .... และ ร่างกฎกระทรวงสถานีบริการน้ำมันเชื้อเพลิง (ฉบับที่ ..) พ.ศ. .... รวม 3 ฉบับ ที่สำนักงานคณะกรรมการกฤษฎีกาตรวจพิจารณาแล้ว ตามที่กระทรวงพลังงาน (พน.) เสนอ และให้ดำเนินการต่อไปได้

 **สาระสำคัญของร่างกฎกระทรวง** มีดังนี้

 **1. ร่างกฎกระทรวงการซ่อมบำรุงถังเก็บน้ำมันและถังขนส่งน้ำมัน พ.ศ. ....**

1.1 ในชั้นการตรวจพิจารณาของ สคก. ได้แก้ไขชื่อร่างกฎกระทรวงจากร่างกฎกระทรวงการซ่อมบำรุงถังเก็บน้ำมันเชื้อเพลิงและถังขนส่งน้ำมันเชื้อเพลิง พ.ศ. .... เป็น “ร่างกฎกระทรวงการซ่อมบำรุงถัง

เก็บน้ำมันและถังขนส่งน้ำมัน พ.ศ. ....”

 1.2 กำหนดให้กฎกระทรวงนี้มีผลใช้บังคับกับถังเก็บน้ำมันและถังขนส่งน้ำมันตามปริมาณความจุเกิน 2,500 ลิตรขึ้นไป

 1.3 กำหนดระยะเวลาในการซ่อมบำรุงทุกหนึ่งปีและได้รับการตรวจสอบจาก กรมธุรกิจพลังงานทุกสิบปี

 1.4 กำหนดหลักเกณฑ์การปฏิบัติเกี่ยวกับการซ่อมบำรุงตามประเภทของถัง ได้แก่ ถังเก็บน้ำมันเหนือพื้นดินขนาดใหญ่ตามแนวตั้ง ถังเก็บน้ำมันเหนือพื้นดินขนาดใหญ่ตามแนวนอน ถังเก็บน้ำมันใต้พื้นดิน

ถังเก็บน้ำมันที่ติดตั้งภายในโป๊ะเหล็ก และถังขนส่งน้ำมัน รวมถึงระบบท่อน้ำมันและอุปกรณ์ที่เกี่ยวข้องกับถัง

ให้เป็นไปตามมาตรฐานสากลของการซ่อมบำรุง

 1.5 กำหนดขั้นตอนการดำเนินการซ่อมบำรุง การกำหนดมาตรการความปลอดภัยและเตรียมการซ่อมบำรุง และกำหนดเกณฑ์การพิจารณาเพื่อการซ่อมแซม

 **2. ร่างกฎกระทรวงสถานที่เก็บรักษาน้ำมันเชื้อเพลิง (ฉบับที่ ..) พ.ศ. ....**เป็นการแก้ไขเพิ่มเติมข้อกำหนดของกฎกระทรวงสถานที่เก็บรักษาน้ำมันเชื้อเพลิง พ.ศ. 2551 ในส่วนของการทดสอบและตรวจสอบของ

ถังเก็บน้ำมัน ระบบท่อน้ำมัน และอุปกรณ์ในสถานที่เก็บรักษาน้ำมันเชื้อเพลิง โดยกำหนดให้มีการทดสอบและตรวจสอบถังเก็บน้ำมันเชื้อเพลิงทุกหนึ่งปีและสิบปีตามเดิม แต่ให้ใช้หลักเกณฑ์การตรวจสอบตามกฎกระทรวงว่าด้วยการซ่อมบำรุงถังเก็บน้ำมันและถังขนส่งน้ำมัน

 **3. ร่างกฎกระทรวงสถานีบริการน้ำมันเชื้อเพลิง (ฉบับที่ ..) พ.ศ. ....**เป็นการแก้ไขเพิ่มเติมข้อกำหนดของกฎกระทรวงสถานีบริการน้ำมันเชื้อเพลิง พ.ศ. 2552 ในส่วนของระยะเวลาในการทดสอบและตรวจสอบของถังเก็บน้ำมันเชื้อเพลิงใต้พื้นดิน ระบบท่อน้ำมัน และอุปกรณ์ในสถานีบริการน้ำมันจากกำหนดให้มี

การทดสอบและตรวจสอบเมื่อใช้งานครบสิบปี เป็นกำหนดให้มีการทดสอบและตรวจสอบทุกหนึ่งปีและสิบปี และ

ให้ใช้หลักเกณฑ์การตรวจสอบตามกฎกระทรวงว่าด้วยการซ่อมบำรุงถังเก็บน้ำมันและถังขนส่งน้ำมัน

**4. เรื่อง การปรับปรุงแก้ไขกฎกระทรวงที่เกี่ยวข้องกับการจัดตั้งและเปลี่ยนประเภทสถาบันอุดมศึกษาเอกชน จำนวน 2 ฉบับ**

คณะรัฐมนตรีมีมติอนุมัติหลักการร่างกฎกระทรวงกำหนดหลักเกณฑ์ วิธีการ และเงื่อนไขใน

การขอรับใบอนุญาตและการออกใบอนุญาตจัดตั้งสถาบันอุดมศึกษาเอกชน พ.ศ. .... และร่างกฎกระทรวงกำหนดหลักเกณฑ์ วิธีการ และเงื่อนไขในการขออนุญาต และการอนุญาตให้เปลี่ยนชื่อหรือเปลี่ยนประเภทสถาบันอุดมศึกษาเอกชน พ.ศ. .... รวม 2 ฉบับ ตามที่ กระทรวงศึกษาธิการ (ศธ.) เสนอ และให้ส่งสำนักงานคณะกรรมการกฤษฎีกาตรวจพิจารณา โดยให้พิจารณาความสอดคล้องกับการจัดการศึกษาโดยสถาบันอุดมศึกษาที่มีศักยภาพสูงจากต่างประเทศในเขตพื้นที่ระเบียงเศรษฐกิจพิเศษภาคตะวันออก (จังหวัดชลบุรี ระยอง และฉะเชิงเทรา) ซึ่งได้รับยกเว้นการปฏิบัติตามกฎหมายว่าด้วยสถาบันอุดมศึกษาเอกชนตามคำสั่งหัวหน้าคณะรักษาความสงบแห่งชาติ ที่ 29/2560 ลงวันที่ 26 พฤษภาคม พุทธศักราช 2560 เรื่อง การส่งเสริมการจัดการศึกษาโดยสถาบันอุดมศึกษาที่มีศักยภาพสูงจากต่างประเทศด้วย แล้วดำเนินการต่อไปได้

 **สาระสำคัญของร่างกฎกระทรวงฯ** มีดังนี้

 **1. ร่างกฎกระทรวงกำหนดหลักเกณฑ์ วิธีการ และเงื่อนไขในการขอรับใบอนุญาตและการออกใบอนุญาตจัดตั้งสถาบันอุดมศึกษาเอกชน พ.ศ. ....** เป็นการปรับปรุงแก้ไขหลักเกณฑ์ วิธีการ และเงื่อนไข ในการขอรับใบอนุญาตและการออกใบอนุญาตให้จัดตั้งสถาบันอุดมศึกษา เพื่อให้การจัดตั้งสถาบันอุดมศึกษาเอกชนมีความเหมาะสมกับเจตนารมณ์ในการจัดตั้งสถาบันอุดมศึกษาเอกชน

 **2. ร่างกฎกระทรวงกำหนดหลักเกณฑ์ วิธีการ และเงื่อนไขในการขออนุญาต และการอนุญาตให้เปลี่ยนชื่อหรือเปลี่ยนประเภทสถาบันอุดมศึกษาเอกชน พ.ศ. ....** เป็นการปรับปรุงแก้ไขหลักเกณฑ์ วิธีการ และเงื่อนไขการขออนุญาตและการอนุญาตให้เปลี่ยนชื่อหรือเปลี่ยนประเภทสถาบันอุดมศึกษาเอกชนเพื่อให้เหมาะสมและชัดเจนยิ่งขึ้น

|  |
| --- |
| **เศรษฐกิจ- สังคม** |

**5. เรื่อง ขออนุมัติปรับแผนการดำเนินโครงการป้องกันกำจัดศัตรูมะพร้าว (หนอนหัวดำ) ด้วยวิธีผสมผสานแบบครอบคุลมพื้นที่ โดยการมีส่วนร่วมอย่างยั่งยืน**

คณะรัฐมนตรีมีมติอนุมัติตามที่กระทรวงเกษตรและสหกรณ์ (กษ.) เสนอ ดังนี้

 1. ให้ กษ. ปรับแผนการดำเนินโครงการป้องกันกำจัดศัตรูมะพร้าว (หนอนหัวดำ) ด้วยวิธี

ผสมผสานแบบครอบคลุมพื้นที่ โดยการมีส่วนร่วมอย่างยั่งยืน จาก**เดิม**ดำเนินการในพื้นที่ 78,954 ไร่

จำนวน 1,973,850 ต้น **เป็น**ดำเนินการในพื้นที่ 109,409 ไร่ จำนวน 3,877,134 ต้น

 2. ให้ กษ. ถัวจ่ายงบประมาณข้ามรายการ ภายใต้วงเงินงบประมาณที่ได้รับเดิมเพื่อดำเนิน

โครงการป้องกันกำจัดศัตรูมะพร้าว (หนอนหัวดำ) ด้วยวิธีผสมผสานแบบครอบคลุมพื้นที่ โดยการมีส่วนร่วมอย่างยั่งยืน อนึ่ง หากมีเงินเหลือจ่ายในโครงการขอปรับใช้ในการดำเนินการป้องกันและกำจัดศัตรูมะพร้าว (หนอนหัวดำ) ในพื้นที่ที่อาจเกิดการระบาดเพิ่มขึ้น

 3. ขยายระยะเวลาดำเนินงานโครงการป้องกันกำจัดศัตรูมะพร้าว (หนอนหัวดำ) ด้วยวิธีผสมผสาน

แบบครอบคลุมพื้นที่ โดยการมีส่วนร่วมอย่างยั่งยืนจากเดือนเมษายน 2560 - เดือนธันวาคม 2560 เป็นเดือนเมษายน 2560 - มิถุนายน 2561

 ทั้งนี้ ให้ กษ. ดำเนินการ ดังนี้

 1) ดำเนินการตามความเห็นของสำนักงบประมาณที่เห็นควรให้ กษ. ตรวจสอบ รับรองพื้นที่และจำนวนต้นมะพร้าวที่จะดำเนินโครงการให้ถูกต้องตามหลักเกณฑ์ของโครงการ โดยครอบคลุมพื้นที่ที่เกิดการระบาดของหนอนหัวดำเพิ่มขึ้น โดยการใช้สารเคมีจะต้องเป็นไปตามหลักวิชาการอย่างเหมาะสม และกำกับดูแลการใช้จ่ายงบประมาณตามโครงการฯ ให้เป็นไปอย่างโปร่งใส มีความคุ้มค่า ประหยัด และสามารถตรวจสอบได้ทุกขั้นตอน รวมทั้งปฏิบัติตามขั้นตอนของกฎหมาย ระเบียบ ข้อบังคับ และมติคณะรัฐมนตรีที่เกี่ยวข้องให้ถูกต้องครบถ้วน พร้อมทั้งติดตามและรายงานผลการดำเนินโครงการให้คณะรัฐมนตรีรับทราบด้วย

 2) ควรให้ความสำคัญกับการอบรมถ่ายทอดความรู้ให้ศูนย์จัดการศัตรูพืชชุมชน (เกษตรกร)

ในพื้นที่ รวมทั้งสนับสนุนและให้คำแนะนำเกษตรกรในการผลิตแตนเบียนอย่างใกล้ชิดและต่อเนื่อง และเร่งรัดติดตามการดำเนินกิจกรรมจัดหาและฉีดสารเคมีเข้าต้นและกิจกรรมจัดหาและพ่นสารเคมีทางใบให้แล้วเสร็จโดยเร็วที่สุด และเป็นไปตามระยะเวลาที่กำหนดไว้ในแผนการดำเนินงานด้วย

**6. เรื่อง โครงการจัดตั้งบริษัท โครงข่ายบรอดแบนด์แห่งชาติ จำกัด (National Broadband Network : NBN Co) และโครงการจัดตั้งบริษัท โครงข่ายระหว่างประเทศและศูนย์ข้อมูลอินเทอร์เน็ต จำกัด (Neutral Gateway & Data Center: NGDC Co) ของบริษัท ทีโอที จำกัด (มหาชน) และบริษัท กสท โทรคมนาคม จำกัด (มหาชน)**

 คณะรัฐมนตรีมีมติเห็นชอบ ดังนี้

 1. เห็นชอบในหลักการให้บริษัท ทีโอที จำกัด (มหาชน) (บมจ. ทีโอที) และบริษัท กสท โทรคมนาคม จำกัด (มหาชน) (บมจ. กสท) จัดตั้งบริษัท โครงข่ายบรอดแบนด์แห่งชาติ จำกัด (NBN Co) และบริษัท โครงข่ายระหว่างประเทศและศูนย์ข้อมูลอินเทอร์เน็ต จำกัด (NGDC Co) ตามที่กระทรวงดิจิทัลเพื่อเศรษฐกิจและสังคม (ดศ.) เสนอ โดยให้ ดศ. รับความเห็นของสำนักงานคณะกรรมการพัฒนาการเศรษฐกิจและสังคมแห่งชาติและสำนักงาน กสทช. ไปพิจารณาดำเนินการต่อไป รวมทั้งให้ดำเนินการดังนี้

 1.1 ให้ ดศ. บมจ. ทีโอที และ บมจ. กสท พิจารณาแก้ไขมูลค่าหุ้นของ NGDC Co ให้เป็นไปตามประมวลกฎหมายแพ่งและพาณิชย์ มาตรา 1117 และให้นำเสนอคณะกรรมการนโยบายรัฐวิสาหกิจพิจารณาให้ความเห็นชอบก่อนดำเนินการต่อไป

 1.2 ให้ ดศ. กำกับดูแล บมจ. ทีโอที และ บมจ. กสท ให้ส่งแผนการปรับเปลี่ยธุรกิจและแผนความคุ้มครองผู้ใช้บริการเสนอคณะกรรมการ กสทช. พิจารณาเห็นชอบ และภายหลังการจัดตั้งNBN Co และNGDC Co จะต้องยื่นคำขอรับใบอนุญาตประกอบกิจการโทรคมนาคมจากคณะกรรมการ กสทช. ต่อไป ตามความเห็นของสำนักงาน กสทช.

 1.3 ให้ ดศ. บมจ. ทีโอที และ บมจ. กสท เร่งประชาสัมพันธ์และสร้างความเข้าใจที่ถูกต้องให้แก่พนักงานและสหภาพแรงงานรัฐวิสาหกิจของ บมจ. ทีโอที และ บมจ. กสท เกี่ยวกับการดำเนินการในเรื่องนี้ต่อไป

 1.4 ให้ ดศ. จัดทำรายละเอียดแผนดำเนินการที่สมบูรณ์ ซึ่งรวมถึงแผนธุรกิจของ NBN Co และ NGDC Co ที่รวมสินทรัพย์ตามโครงการยกระดับโครงสร้างพื้นฐานโทรคมนาคมเพื่อขับเคลื่อนเศรษฐกิจของประเทศ วงเงิน 20,000 ล้านบาท ในการคำนวณแล้ว เพื่อให้สะท้อนมูลค่าทรัพย์สินประมาณการรายได้ ค่าใช้จ่าย และผลตอบแทนทางการเงินที่แท้จริง รวมทั้งแผนถ่ายโอนทรัพย์สิน แผนโอนย้ายพนักงาน และแนวทางในการกำกับดูแลการดำเนินการ แล้วนำเสนอต่อคณะกรรมการนโยบายรัฐวิสาหกิจและคณะรัฐมนตรีต่อไป

 2. ให้ NBN Co และNGDC Co ได้รับการยกเว้นไม่ต้องนำหลักเกณฑ์ คำสั่ง กฎ ระเบียบ ข้อบังคับและมติคณะรัฐมนตรี ในหลักการเดียวกันกับที่ บมจ. ทีโอที และ บมจ. กสท ได้รับเมื่อแปลงสภาพเป็นบริษัทจำกัดตามพระราชบัญญัติทุนรัฐวิสาหกิจ พ.ศ. 2542 โดยยังคงต้องปฏิบัติตามระเบียบสำนักนายกรัฐมนตรีว่าด้วยงบลงทุนของรัฐวิสาหกิจ พ.ศ. 2550 และระเบียบกระทรวงการคลังว่าด้วยการบริหารหนี้สาธารณะ พ.ศ. 2549 และให้ดำเนินการดังนี้

 2.1 ให้ บมจ. ทีโอที และ บมจ. กสท มีหุ้นร่วมกันในบริษัทที่จัดตั้งใหม่ตามสัดส่วนมูลค่าธุรกิจที่ บมจ. ทีโอที และ บมจ. กสท ทำการศึกษาไว้โดยให้ ดศ. กำกับดูแลการดำเนินการของ บมจ. ทีโอที และ บมจ. กสท ในช่วงเปลี่ยนผ่านภารกิจไปยัง NBN Co และNGDC Co อย่างใกล้ชิดและเข้มงวดเพื่อไมให้เกิดปัญหา ที่ส่งผลกระทบต่อการให้บริการ รวมทั้งกำกับการดำเนินการให้เป็นไปตามแผนการฟื้นฟู บมจ. ทีโอที และ บมจ. กสท และให้ความสำคัญกับการดำเนินการสรรหาพันธมิตรธุรกิจของ Service Co ของ บมจ. ทีโอที และ บมจ. กสท ซึ่งเป็นปัจจัยสำคัญในการสร้างรายได้ให้แก่ NBN Co NGDC Co บมจ. ทีโอที และ บมจ. กสท ต่อไป ทั้งนี้ ให้รายงานความคืบหน้าให้คณะกรรมการนโยบายรัฐวิสาหกิจทราบทุกเดือน

 ในส่วนที่ขอให้สิทธิผู้ถือหุ้น ในการปรับเปลี่ยนโครงสร้างการถือหุ้น และทุนจดทะเบียน ตามความเหมาะสมของธุรกิจและการกำกับดูแลให้เสนอ บมจ. ทีโอที และ บมจ. กสท พิจารณาอนุมัติ และดำเนินการตามกฎหมายที่เกี่ยวข้องด้วย สำหรับกรณีเป็นการเปลี่ยนแปลงอย่างมีนัยสำคัญ ให้เสนอ ต่อคณะกรรมการนโยบายรัฐวิสาหกิจพิจารณาก่อนดำเนินการ

 2.2 ให้ ดศ. บมจ. ทีโอที และ บมจ. กสท ร่วมกับกระทรวงการคลังพิจารณาองค์ประกอบคณะกรรมการ NBN Co และ NGDC Co ที่เหมาะสม ตลอดจนหลักเกณฑ์ในการสรรหาคณะกรรมการและผู้บริหาร ที่เหมาะสม โปร่งใส เพื่อให้ได้มาซึ่งคณะกรรมการและผู้บริหารที่มีศักยภาพ มีความเชี่ยวชาญในด้านธุรกิจโทรคมนาคมและมีธรรมาธิบาล รวมทั้งให้พิจารณาหาแนวทางเพิ่มความเข้มงวดในการประเมินผลการดำเนินงานของผู้บริหาร เช่น กำหนดให้ตัวชี้วัดการดำเนินงานของ NBN Co และ NGDC Co มีผลต่อการประเมินผู้บริหาร ทั้งในด้านการประเมินผลงาน การประเมินผลตอบแทน และสภาพการจ้าง

 2.3 ในส่วนที่ขอให้รัฐบาลเป็นผู้ค้ำประกันเงินกู้ในกรณีที่ NBN Co และ NGDC Co ต้องลงทุนขยายโครงข่ายซึ่งให้เงินลงทุนจำนวนมากโดยเฉพาะในช่วงแรกที่มีผลประกอบการขาดทุน เห็นควร ให้ดำเนินการให้เป็นไปตามความเห็นของกระทรวงการคลัง และหากผลประกอบการปรับตัวดีขึ้นแล้ว ให้กระทรวงการคลังพิจารณายกเลิกการค้ำประกันต่อไป

 2.4 ให้ ดศ. และ บมจ. ทีโอที หารือกับสำนักงาน กสทช. ให้ได้ข้อสรุปที่ชัดเจนเกี่ยวกับแนวทางการดำเนินการที่เหมาะสมและเป็นไปตามข้อกฎหมายที่เกี่ยวข้อง ก่อนดำเนินการต่อไป ในประเด็นที่ขอให้สำนักงาน กสทช. มอบหมายงานจัดสร้างโครงข่ายเพื่อให้บริการโทรคมนาคมพื้นฐานให้แก่ NBN Co และให้มีการเชื่อมโยงโครงข่ายของสำนักงาน กสทช. โดยให้ NBN Co สามารถนำโครงข่ายดังกล่าวมาให้บริการตามหลักการ Open Access

 2.5 ให้หน่วยงานของรัฐที่มีแผนที่จะลงทุนจัดสร้าง หรือเช่าให้งาน Data Center/Cloud พิจารณาความเหมาะสมในการเลือกใช้บริการของ NGDO Co เป็นลำดับแรก โดยให้คำนึงถึงประสิทธิภาพ ความคุ้มค่า และประโยชน์ของทางราชการเป็นสำคัญ

 3. ให้กระทรวงการคลังเร่งรัดดำเนินการให้ร่างพระราชบัญญัติการพัฒนาและการกำกับดูแลบริหารรัฐวิสาหกิจ พ.ศ. .... รวมถึงกฎหมายลำดับของหรือประกาศหลักเกณฑ์ในการกำกับดูแลรัฐวิสาหกิจมีผลใช้บังคับโดยเร็ว ตามความเห็นของสำนักงานคณะกรรมการพัฒนาเศรษฐกิจและสังคมแห่งชาติ

**7. เรื่อง การเยียวยาด้านการเงินตามหลักมนุษยธรรมให้แก่ผู้ได้รับผลกระทบจากเหตุการณ์ความรุนแรง ทางการเมือง ปี 2556-2557 เพิ่มเติม**

 คณะรัฐมนตรีมีมติเห็นชอบตามที่สำนักงานปลัดสำนักนายกรัฐมนตรี (สปน.) เสนอ ดังนี้

 1. ยกเลิกมติคณะรัฐมนตรีเมื่อวันที่ 3 ธันวาคม 2556 (เรื่อง ข้อเสนอเกี่ยวกับการให้ความช่วยเหลือเยียวยาด้านการเงินตามหลักมนุษยธรรม สำหรับความเสียหายแก่ชีวิต ร่างกาย ให้แก่ผู้ได้รับผลกระทบจากเหตุการณ์ชุมนุมทางการเมือง

 2. ปรับปรุงแก้ไขหลักเกณฑ์และวิธีการให้ความช่วยเหลือเยียวยาด้านการเงินตามหลักมนุษยธรรมแก่ผู้ได้รับผลกระทบจากเหตุการณ์ความรุนแรงทางการเมือง ปี 2556-2557 ตามมติคณะรัฐมนตรีเมื่อ วันที่ 8 กันยายน 2558

 3. ให้ความช่วยเหลือผู้ได้รับผลกระทบจากเหตุการณ์ความรุนแรงทางการเมือง ปี 2555 รวมทั้งเหตุการณ์ความรุนแรงทางการเมืองในสมัยรัฐบาล นางสาวยิ่งลักษณ์ ชินวัตร โดยใช้หลักเกณฑ์และวิธีการให้ความช่วยเหลือเยียวยาด้านการเงินตามหลักมนุษยธรรมแก่ผู้ได้รับผลกระทบจากเหตุการณ์ความรุนแรงทางการเมือง

ปี 2556-2557 ตามมติคณะรัฐมนตรีเมื่อวันที่ 8 กันยายน 2558 และมอบหมายให้ พม. (กรมพัฒนาสังคมและสวัสดิการ) เป็นผู้รับผิดชอบในการให้ความช่วยเหลือเยียวยาด้านการเงินตามหลักมนุษยธรรม ทั้งนี้ ให้ พม.

(กรมพัฒนาสังคมและสวัสดิการ) เป็นผู้ดำเนินการขอรับการจัดสรรงบประมาณจากสำนักงบประมาณ (สงป.) โดยตรงต่อไป

 ทั้งนี้ ให้ สปน. ดำเนินการดังนี้

 1) ให้ สปน.ร่วมกับกระทรวงการพัฒนาสังคมและความมั่นคงของมนุษย์และหน่วยงาน

ที่เกี่ยวข้องตรวจสอบผู้มีสิทธิได้รับการเยียวยาให้ชัดเจนว่าเป็นผู้ได้รับผลกระทบจากเหตุการณ์ความรุนแรงทางการเมืองตามหลักเกณฑ์อย่างแท้จริง

 2) ให้ สปน. ร่วมกับหน่วยงานที่เกี่ยวข้องพิจารณาทบทวนความเหมาะสมของ มติคณะรัฐมนตรีอื่น ๆ ที่เกี่ยวกับการเยียวยาผู้ได้รับผลกระทบจากเหตุการณ์ความรุนแรงทางการเมือง เช่น

มติคณะรัฐมนตรีเมื่อวันที่ 10 มกราคม 2555 และวันที่ 6 มีนาคม 2555 และหากพิจารณาแล้วเห็นว่า มติคณะรัฐมนตรีหมดความจำเป็นแล้ว ให้นำเสนอคณะรัฐมนตรีเพื่อพิจารณายกเลิกต่อไป และ

 3) ให้กระทรวงการคลังเร่งรัดการจัดทำกฎหมายหรือระเบียบเงื่อนไข และวิธีการในการให้ความช่วยเหลือเยียวยาที่ครอบคลุมในทุกกรณี ตามมติคณะรัฐมนตรี เมื่อวันที่ 5 กรกฎาคม 2559 (เรื่อง หลักเกณฑ์และแนวทาง เรื่องค่าบริการทางการแพทย์และเงินเหมาจ่ายช่วยเหลือในการรักษาพยาบาล กรณีผู้บาดเจ็บจากสถานการณ์เหตุระเบิดแยกราชประสงค์เมื่อวันที่ 17 สิงหาคม 2558 ของกระทรวงสาธารณสุข) ให้แล้วเสร็จและเสนอคณะรัฐมนตรีต่อไป

**8. เรื่อง การให้ความช่วยเหลือเงินดำรงชีพแก่ผู้ได้รับผลกระทบจากเหตุการณ์ 14 ตุลาคม 2516**

 คณะรัฐมนตรีมีมติเห็นชอบในหลักการการให้ความช่วยเหลือผู้ได้รับผลกระทบจากเหตุการณ์

14 ตุลาคม 2516 ตามที่กระทรวงการพัฒนาสังคมและความมั่นคงของมนุษย์ (พม.) เสนอ ดังนี้

 1. กรณีค่าจัดการศพ ให้ความช่วยเหลือแก่วีรชนในกรณีที่เสียชีวิตอันเนื่องมาจากเหตุการณ์

14 ตุลาคม 2516 รายละ 20,000 บาท

 2. ให้ความช่วยเหลือเงินดำรงชีพแก่วีรชนและญาติวีรชนในอัตราเดียวกัน โดยให้ความช่วยเหลือใน

อัตรารายละ 3,000 บาทต่อเดือนจนกว่าจะเสียชีวิต ทั้งนี้ ให้มีผลตั้งแต่วันที่ 13 มิถุนายน 2560 และให้ พม. จัดทำหลักฐานว่า ผู้ได้รับผลกระทบจากเหตุการณ์ 14 ตุลาคม 2516 ได้รับการเยียวยาที่เหมาะสมแล้ว และจะไม่ขอเรียกร้องขอรับเงินช่วยเหลืออื่นใดจากทางราชการอีก

**9. เรื่อง โครงการสำรวจข้อมูลผู้มีรายได้น้อย**

 คณะรัฐมนตรีมีมติเห็นชอบในหลักการโครงการสำรวจข้อมูลผู้มีรายได้น้อย ตามที่กระทรวงดิจิทัลเพื่อเศรษฐกิจและสังคม (ดศ.) เสนอ สำหรับงบประมาณในการดำเนินโครงการให้เป็นไปตามความเห็นของสำนักงบประมาณ

 ทั้งนี้ ให้ ดศ. (สำนักงานสถิติแห่งชาติ) และหน่วยงานที่เกี่ยวข้องจัดฝึกอบรมกลุ่มผู้สำรวจ โดยมุ่งเน้นเพื่อให้ได้รับข้อมูลที่แท้จริงเกี่ยวกับสภาพความเป็นอยู่ของผู้ที่ลงทะเบียนในโครงการเพื่อสวัสดิการแห่งรัฐ ปี 2560 รวมถึงสภาพปัญหาและความต้องการด้านสวัสดิการจากภาครัฐ เพื่อยกระดับคุณภาพชีวิตความเป็นอยู่ และสร้างรายได้ในอนาคตต่อไป

 **สาระสำคัญของเรื่อง**

 ดศ. รายงานว่า โครงการสำรวจข้อมูลผู้มีรายได้น้อยในครั้งนี้ จะใช้ข้อมูลจากโครงการลงทะเบียนเพื่อสวัสดิการแห่งรัฐปี 2560 เป็นกรอบบัญชีรายชื่อในการสำรวจ ซึ่งการสำรวจครั้งนี้จะมีชุดข้อมูลที่สำคัญเพิ่มเติม เพื่อนำไปใช้ในการวางแผนและตัดสินใจกำหนดนโยบาย และแนวทางการจัดสวัสดิการช่วยเหลือของรัฐตามลำดับความสำคัญของกลุ่มเป้าหมายได้อย่างเหมาะสมและยั่งยืน โดยมี**วัตถุประสงค์ ดังนี้** 1. เพื่อให้มีข้อมูลในการกำหนดนโยบายจัดสวัสดิการช่วยเหลือของรัฐที่มีประสิทธิภาพ เหมาะสม และยั่งยืน 2. เพื่อยกระดับคุณภาพชีวิตของผู้มีรายได้น้อยให้ดีขึ้น ลดความเหลื่อมล้ำในสังคม 3. เพื่อมีข้อมูลที่สำคัญและจำเป็น ในการติดตาม ประเมินผลในระยะยาวในการแก้ปัญหาความเหลื่อมล้ำของประเทศ 4. เพื่อส่งเสริมให้นักศึกษา/นักศึกษาได้เรียนรู้สภาพชีวิตความเป็นอยู่ที่แท้จริงของประชาชน และมีส่วนร่วมช่วยเหลือสังคมได้ต่อไปในอนาคต

 **หน่วยงานรับผิดชอบ** สำนักงานสถิติแห่งชาติ ดส. เป็นหน่วยงานหลัก โดยมี สำนักงานเศรษฐกิจการคลัง กระทรวงการคลัง และศูนย์เทคโนโลยีสารสนเทศและการสื่อสาร สำนักงานปลัดกระทรวงการคลัง กระทรวงการคลัง กระทรวงศึกษาธิการ กระทรวงสาธารณสุข กรมการปกครอง กระทรวงมหาดไทย และกรุงเทพมหานคร เป็นหน่วยงานสนับสนุน

 **เจ้าหน้าที่สำรวจ** นักศึกษา/นักเรียนที่มีอายุตั้งแต่ 18 ปีขึ้นไป ในจังหวัดต่าง ๆ ทั้งในอุดมศึกษา อาชีวะศึกษา และสังกัดสถานศึกษาต่าง ๆ ที่อยู่ในจังหวัดภูมิลำเนาของตัวเอง จังหวัดใกล้เคียง หรือจังหวัด ที่สถานศึกษาของตัวเองตั้งอยู่ ยกเว้น 3 จังหวัดชายแดนภาคใต้ ให้อยู่ในดุลยพินิจของสถิติจังหวัดนั้น ๆ

**10. เรื่อง สรุปมติการประชุมคณะกรรมการนโยบายยางธรรมชาติ ครั้งที่ 1/2560**

คณะรัฐมนตรีมีมติรับทราบและอนุมัติตามที่คณะกรรมการนโยบายยางธรรมชาติ เสนอ ดังนี้

                   1. รับทราบสรุปมติการประชุมคณะกรรมการนโยบายยางธรรมชาติ (กนย.) ครั้งที่ 1/2560 เมื่อวันที่ 21 เมษายน 2560

                   2. อนุมัติให้ดำเนินการตามมติ กนย. ครั้งที่ 1/2560 ดังนี้

                             2.1 ขยายระยะเวลาดำเนินโครงการสนับสนุนสินเชื่อเป็นเงินทุนหมุนเวียนแก่สถาบันเกษตรกรเพื่อรวบรวมยางพาราต่อไปอีก 3 ปี ให้เริ่มดำเนินการ ตั้งแต่วันที่ 1 เมษายน 2560 ถึงวันที่ 31 มีนาคม 2563

                             2.2 ดำเนินโครงการสร้างความเข้มแข็งให้แก่เกษตรกรชาวสวนยาง (เพิ่มเติม) ในการช่วยเหลือเกษตรกรชาวสวนยาง จำนวน 11,460 ครัวเรือน

                             2.3 ขยายระยะเวลาชำระคืนเงินกู้โครงการพัฒนาศักยภาพสถาบันเกษตรกรเพื่อรักษาเสถียรภาพราคายาง และโครงการสร้างมูลภัณฑ์กันชนรักษาเสถียรภาพราคายาง ออกไปจากเดิมวันที่ 31 พฤษภาคม 2560 เป็นวันที่ 31 พฤษภาคม 2563

                             2.4 ดำเนินโครงการสนับสนุนสินเชื่อเป็นเงินทุนหมุนเวียนแก่ผู้ประกอบกิจการยาง ระยะเวลาโครงการ ตั้งแต่เดือนพฤษภาคม 2560 จนถึงเดือนเมษายน 2562

|  |
| --- |
| **ต่างประเทศ** |

 **11. เรื่อง ขอความเห็นชอบต่อร่างบันทึกผลการประชุมคณะกรรมาธิการร่วมเพื่อความร่วมมือทวิภาคีไทย – คาซัคสถาน ครั้งที่ 3**

คณะรัฐมนตรีมีมติเห็นชอบและอนุมัติตามที่กระทรวงการต่างประเทศ (กต.) เสนอ ดังนี้

 1. เห็นชอบร่างบันทึกผลการประชุมคณะกรรมาธิการร่วมเพื่อความร่วมมือทวิภาคีไทย – คาซัคสถาน ครั้งที่ 3 (Draft Agreed Minutues of the 3rd Meeting of the Joint Commission for Bilateral Cooperation between the Government of the Kinhdom of Thailand and the Government of the Republic of Kazakhstan)

 2. อนุมัติให้รัฐมนตรีช่วยว่าการกระทรวงการต่างประเทศหรือผู้ที่ได้รับมอบหมายเป็นผู้ลงนาม ในร่างบันทึกผลการประชุมคณะกรรมาธิการร่วมฯ ครั้งที่ 3

 3. หากมีความจำเป็นต้องแก้ไขปรับปรุงร่างบันทึกผลการประชุมคณะกรรมาธิการร่วมฯ ครั้งที่ 3 โดยไม่ขัดกับหลักการที่คณะรัฐมนตรีได้อนุมัติหรือให้ความเห็นชอบไว้ ให้ กต. และคณะผู้แทนไทยที่เข้าร่วมการประชุมดังกล่าวสามารถดำเนินการได้ โดยนำเสนอคณะรัฐมนตรีทราบภายหลัง พร้อมทั้งชี้แจงเหตุผลและประโยชน์ ที่ไทยได้รับจากการปรับเปลี่ยนดังกล่าว

 **สาระสำคัญของร่างบันทึกผลการประชุมคณะกรรมาธิการร่วมฯ มีประเด็นหารือ**ดังนี้ 1. ความร่วมมือด้านการเมือง 2. ความร่วมมือด้านเศรษฐกิจ 3. ความร่วมมือในด้านสาขาสุขภาพและการพัฒนาสังคม 4. ความร่วมมือด้านวัฒนธรรมและการกีฬา 5. ความร่วมมือทางวิชาการ 6. ความร่วมมือด้านข้าราชการพลเรือน และ 7. ความร่วมมือด้านกฎหมาย

**12. เรื่อง ขออนุมัติร่างความตกลงระหว่างรัฐบาลแห่งราชอาณาจักรไทยกับรัฐบาลแห่งสาธารณรัฐคาซัคสถาน ว่าด้วยการยกเว้นการตรวจลงตราสำหรับผู้ถือหนังสือเดินทางทูตและหนังสือเดินทางพิเศษ/หนังสือเดินทางราชการ**

 คณะรัฐมนตรีมีมติเห็นชอบและอนุมัติตามที่กระทรวงการต่างประเทศ (กต.) เสนอ ดังนี้

 1. เห็นชอบร่างความตกลงระหว่างรัฐบาลแห่งราชอาณาจักรไทยกับรัฐบาลแห่งสาธารณรัฐคาซัคสถานว่าด้วยการยกเว้นการตรวจลงตราสำหรับผู้ถือหนังสือเดินทางทูตและหนังสือเดินทางพิเศษ/หนังสือเดินทางราชการ

   2. อนุมัติให้รัฐมนตรีช่วยว่าการกระทรวงต่างประเทศหรือผู้ที่ได้รับมอบหมายเป็นผู้ลงนามใน ร่างความตกลงฯ

                   3. มอบหมายให้ กต. จัดทำหนังสือมอบอำนาจเต็ม (Full Powers) ให้แก่ผู้ลงนาม

                   4. อนุมัติในหลักการให้ กต. มีหนังสือแจ้งสาธารณรัฐคาซัคสถานเพื่อให้ความตกลงฯ มีผลบังคับต่อไป

                   5. หากมีความจำเป็นต้องแก้ไขปรับปรุงร่างความตกลงฯ โดยไม่ขัดกับหลักการที่คณะรัฐมนตรี ได้อนุมัติหรือให้ความเห็นชอบไว้ให้ กต. และคณะผู้แทนไทยที่เข้าร่วมประชุมดังกล่าวสามารถดำเนินการได้ โดยนำเสนอคณะรัฐมนตรีทราบภายหลัง พร้อมทั้งชี้แจงเหตุผลและประโยชน์ที่ไทยได้รับจากการปรับเปลี่ยนดังกล่าว

                    **ร่างความตกลงฯ**มีสาระสำคัญสรุปได้ ดังนี้

                   1. **ผู้ที่ได้รับสิทธิ** พลเมืองที่ถือหนังสือเดินทางการทูตและหนังสือเดินทางพิเศษ/หนังสือเดินทางราชการ จะได้รับการยกเว้นการตรวจตราสำหรับการเดินทางเข้า พำนัก ออกหรือผ่านดินแดนของคู่ภาคีเป็นระยะเวลาไม่เกิน 30 วัน แต่หากบุคคลนั้นได้รับมอบหมายให้เป็นสมาชิกในคณะผู้แทนทางทูต สถานทำการกงสุล หรือผู้แทนในองค์การระหว่างประเทศที่มีหน้าที่ในดินแดนของรัฐแต่ละคู่ภาคี รวมถึงสมาชิกในครอบครัวที่อาศัยอยู่รวมกันกับบุคคลเหล่านั้น จะได้รับการยกเว้นการตรวจลงตราสำหรับการเดินทางเข้า ออก หรือพำนักในดินแดนของ คู่ภาคีเป็นระยะเวลาไม่เกิน 90 วัน (สามารถขยายระยะเวลาได้)

          2. **เงื่อนไข** ต้องไม่มีส่วนร่วมในการทำงาน การทำธุรกิจ และการทำกิจกรรมอื่นที่มีค่าตอบแทนภายในดินแดนของคู่ภาคี และต้องปฏิบัติตามกฎหมายของรัฐผู้รับในระหว่างการพำนักในดินแดนนั้น

                   3. **การระงับข้อพิพาท** โดยการปรึกษาหารือและการเจรจาระหว่างคู่ภาคี

                   4. **การบังคับใช้** เมื่อผ่านไป 30 วัน นับจากวันที่ได้รับการแจ้งเป็นลายลักษณ์อักษรครั้งสุดท้าย

จากภาคีฝ่ายใดฝ่ายหนึ่งผ่านช่องทางการทูต และไม่มีกำหนดเวลา จนกว่าจะได้รับการบอกเลิก (เป็นหนังสือ) ผ่านช่องทางการทุตล่วงหน้า 6 เดือน

|  |
| --- |
| **แต่งตั้ง** |

**13. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับทรงคุณวุฒิ**

**(กระทรวงการคลัง)**

 คณะรัฐมนตรีมีมติอนุมัติตามที่กระทรวงการคลังเสนอแต่งตั้ง นางญาใจ พัฒนสุขวสันต์

ผู้ช่วยปลัดกระทรวง สำนักงานปลัดกระทรวง ให้ดำรงตำแหน่ง ที่ปรึกษาด้านนโยบายและยุทธศาสตร์ (นักวิเคราะห์นโยบายและแผนทรงคุณวุฒิ) สำนักงานปลัดกระทรวง กระทรวงการคลัง ตั้งแต่วันที่ 30 ธันวาคม 2559 ซึ่งเป็นวันที่มีคุณสมบัติครบถ้วนสมบูรณ์ ทั้งนี้ ตั้งแต่วันที่ทรงพระกรุณาโปรดเกล้าฯ แต่งตั้ง เป็นต้นไป

**14. เรื่อง รัฐบาลจอร์เจียเสนอขอแต่งตั้งเอกอัครราชทูตวิสามัญผู้มีอำนาจเต็มแห่งจอร์เจียประจำประเทศไทย (กระทรวงการต่างประเทศ)**

 คณะรัฐมนตรีมีมติอนุมัติ กรณีรัฐบาลจอร์เจียมีความประสงค์ขอแต่งตั้ง นายอาชิล ชูลีอาชวีลี (Mr. Archil Dzuliashvili) ให้ดำรงตำแหน่งเอกอัครราชทูตวิสามัญผู้มีอำนาจเต็มแห่งจอร์เจียประจำประเทศไทย โดยมีถิ่นพำนัก ณ กรุงนิวเดลี สาธารณรัฐอินเดีย สืบแทน นายเลวัน นิชาราเซ (Mr. Levan Nizharadze) ตามที่กระทรวงการต่างประเทศเสนอ

**15. เรื่อง รัฐบาลสาธารณรัฐคาซัคสถานเสนอขอแต่งตั้งเอกอัครราชทูตวิสามัญผู้มีอำนาจเต็มแห่งสาธารณ**

**รัฐคาซัคสถานประจำประเทศไทย (กระทรวงการต่างประเทศ)**

 คณะรัฐมนตรีมีมติอนุมัติ กรณีรัฐบาลสาธารณรัฐคาซัคสถานเสนอขอแต่งตั้ง นางสาวราอูชัน เยสบูลาโตวา (Ms. RaushanYesbulatova) ให้ดำรงตำแหน่ง เอกอัครราชทูตวิสามัญผู้มีอำนาจเต็มแห่งสาธารณรัฐคาซัคสถานประจำประเทศไทย โดยมีถิ่นพำนัก ณ กรุงเทพมหานคร สืบแทน นายมารัต เยเซนบาเยฟ (Mr. Marat Yessenbayev) ตามที่กระทรวงการต่างประเทศเสนอ

**16. เรื่อง รัฐบาลสาธารณรัฐเอสโตเนียเสนอขอแต่งตั้งเอกอัครราชทูตวิสามัญผู้มีอำนาจเต็มแห่งสาธารณรัฐเอสโตเนียประจำประเทศไทย (กระทรวงการต่างประเทศ)**

 คณะรัฐมนตรีมีมติอนุมัติ กรณีรัฐบาลสาธารณรัฐเอสโตเนียมีความประสงค์ขอแต่งตั้ง นายมาร์เทิน ค็อคค์ (Mr. Marten Kokk) ให้ดำรงตำแหน่ง เอกอัครราชทูตวิสามัญผู้มีอำนาจเต็มแห่งสาธารณรัฐเอสโตเนียประจำประเทศไทย โดยมีถิ่นพำนัก ณ กรุงปักกิ่ง สาธารณรัฐประชาชนจีน สืบแทน นายอันเดรส อุงกา (Mr. Andres Unga) ซึ่งมีถิ่นพำนัก ณ กรุงทาลลินน์ สาธารณรัฐเอสโตเนีย ตามที่กระทรวงการต่างประเทศเสนอ

**17. เรื่อง การแต่งตั้งผู้มีอำนาจ (Designated Authority) สำหรับกองทุน Green Climate Fund ของประเทศไทย**

 คณะรัฐมนตรีมีมติเห็นชอบตามที่กระทรวงทรัพยากรธรรมชาติและสิ่งแวดล้อม (ทส.) เสนอ ดังนี้

          1. เห็นชอบให้แต่งตั้งปลัดกระทรวงทรัพยากรธรรมชาติและสิ่งแวดล้อมให้ทำหน้าที่เป็น

ผู้มีอำนาจ  (Designated Authority) สำหรับกองทุน Green Climate Fund ของประเทศไทย

          2. เห็นชอบให้รัฐมนตรีว่าการกระทรวงทรัพยากรธรรมชาติและสิ่งแวดล้อมลงนามในหนังสือ แจ้งการแต่งตั้งผู้มีอำนาจ (Designated Authority) สำหรับกองทุนGreen Climate Fund ของประเทศไทย

          3. เห็นชอบต่อกระบวนการพิจารณาโครงการฯ ที่ ทส. เสนอ และมอบหมายให้สำนักงานนโยบายและแผนทรัพยากรธรรมชาติและสิ่งแวดล้อม (สผ.) เป็นผู้จัดทำกฎหมาย กฎเกณฑ์ ระเบียบ ข้อบังคับ ตลอดจนรูปแบบวิธีการอื่น ๆ ที่จำเป็นต้องกำหนดหรือบัญญัติขึ้นภายในประเทศเพื่อรองรับการดำเนินงานที่เกี่ยวข้อง พร้อมทั้งเป็นผู้พิจารณาโครงการด้านการเปลี่ยนแปลงสภาพภูมิอากาศของประเทศไทยที่ต้องการขอรับการสนับสนุนทางการเงินจากกองทุน Green Climate Fund ให้ถูกต้องตามระเบียบราชการต่อไป

          4.เห็นชอบต่อการกำหนดชื่อกองทุน Green Climate Fund เป็นภาษาไทย โดยใช้ชื่อว่า “กองทุนภูมิอากาศสีเขียว”

**18. เรื่อง การแต่งตั้งโฆษกประจำรองนายกรัฐมนตรี**

 คณะรัฐมนตรีมีมติรับทราบรายชื่อโฆษกประจำรองนายกรัฐมนตรี ตามที่รองนายกรัฐมนตรี

(6 ท่าน) เสนอ ดังนี้

 1. พลตรี คงชีพ ตันตระวาณิชย์ หัวหน้าสำนักงานรัฐมนตรีกระทรวงกลาโหม เป็น โฆษกประจำรองนายกรัฐมนตรี (พลเอก ประวิตร วงษ์สุวรรณ)

 2. นายพงษ์ภาณุ เศวตรุนทร์ ปลัดกระทรวงการท่องเที่ยวและกีฬา เป็น โฆษกประจำ

รองนายกรัฐมนตรี (พลเอก ธนะศักดิ์ ปฏิมาประกร)

 3. พลเรือตรี รณัชย์ เทพวัลย์ ที่ปรึกษารองนายกรัฐมนตรี (พลเรือเอก ณรงค์ พิพัฒนาศัย)

เป็น โฆษกประจำรองนายกรัฐมนตรี (พลเรือเอก ณรงค์ พิพัฒนาศัย)

 4. พลอากาศเอก มณฑล สัชฌุกร เป็น โฆษกประจำรองนายกรัฐมนตรี (พลอากาศเอก ประจิน จั่นตอง )

 5. นายกอบศักดิ์ ภูตระกูล ผู้ช่วยประจำสำนักนายกรัฐมนตรี และนายณัฐพร จาตุศรีพิทักษ์ เป็น โฆษกประจำรองนายกรัฐมนตรี (นายสมคิด จาตุศรีพิทักษ์)

 6. นายไชยา ยิ้มวิไล กรรมการผู้ช่วยรัฐมนตรี เป็น โฆษกประจำรองนายกรัฐมนตรี

(นายวิษณุ เครืองาม)

**19. เรื่อง การแต่งตั้งข้าราชการพลเรือนสามัญ (กระทรวงการต่างประเทศ)**

                   คณะรัฐมนตรีมีมติอนุมัติตามที่กระทรวงการต่างประเทศเสนอแต่งตั้งข้าราชการพลเรือนสามัญ สังกัดกระทรวงการต่างประเทศ ให้ดำรงตำแหน่งประเภทบริหารระดับสูง เพื่อทดแทนตำแหน่งที่ว่าง จำนวน 2 ราย ดังนี้

                   1. **นายชาตรี อรรจนานันท์** รองอธิบดีกรมการกงสุล ดำรงตำแหน่ง อธิบดีกรมการกงสุล

                   2. **นางลินนา ตังธสิริ** รองอธิบดีกรมสารนิเทศ ดำรงตำแหน่ง เอกอัครราชทูต ประจำกระทรวง สำนักงานปลัดกระทรวง

                   ทั้งนี้ ตั้งแต่วันที่ทรงพระกรุณาโปรดเกล้าฯ แต่งตั้ง เป็นต้นไป

**20. เรื่อง การแต่งตั้งข้าราชการพลเรือนสามัญประเภทบริหารระดับสูง (กระทรวงคมนาคม)**

                   คณะรัฐมนตรีมีมติอนุมัติตามที่กระทรวงคมนาคมเสนอแต่งตั้งข้าราชการพลเรือนสามัญ สังกัดกระทรวงคมนาคม ให้ดำรงตำแหน่งประเภทบริหารระดับสูง เพื่อทดแทนตำแหน่งที่ว่าง จำนวน 3 ราย ดังนี้

                   1. **นายอานนท์ เหลืองบริบูรณ์** รองอธิบดีกรมทางหลวง ดำรงตำแหน่ง ผู้ตรวจราชการกระทรวง สำนักงานปลัดกระทรวง

                   2. **นายสราวุธ ทรงศิวิไล** รองอธิบดีกรมทางหลวง ดำรงตำแหน่ง ผู้ตรวจราชการกระทรวง สำนักงานปลัดกระทรวง

                   3. **นางอัมพวัน วรรณโก** รองอธิบดีกรมท่าอากาศยาน ดำรงตำแหน่ง ผู้ตรวจราชการกระทรวง สำนักงานปลัดกระทรวง

                   ทั้งนี้ ตั้งแต่วันที่ทรงพระกรุณาโปรดเกล้าฯ แต่งตั้ง เป็นต้นไป

**21. เรื่อง การแต่งตั้งข้าราชการให้ดำรงตำแหน่งประเภทบริหารระดับสูง (กระทรวงศึกษาธิการ)**

                   คณะรัฐมนตรีมีมติอนุมัติตามที่กระทรวงศึกษาธิการเสนอแต่งตั้ง **นายสินเธาว์ ชัยสวัสดิ์**    ที่ปรึกษาด้านมาตรฐานอาชีวศึกษาธุรกิจและบริการ (นักวิชาการศึกษาทรงคุณวุฒิ) สำนักงานคณะกรรมการการอาชีวศึกษาให้ดำรงตำแหน่ง ศึกษาธิการภาค สำนักงานศึกษาธิการภาค 17 (พิษณุโลก) สำนักงานปลัดกระทรวง กระทรวงการศึกษา เพื่อทดแทนตำแหน่งที่ว่าง ทั้งนี้ ตั้งแต่วันที่ทรงพระกรุณาโปรดเกล้าฯ แต่งตั้ง เป็นต้นไป

..........................